google/wiki40b huggingface dataset:
Αίνιγμα

Το αίνιγμα είναι η αναφορά των ιδιοτήτων και των γνωρισμάτων ενός αντικείμενου, χωρίς ν' αναφέρεται το ίδιο το αντικείμενο. Η περιγραφή είναι τέτοια, ώστε οδηγεί τον ακροατή ή τον αναγνώστη στην ανακάλυψη του αντικείμενου.
Τα αινίγματα αποτελούν ιδιαίτερο κλάδο λαογραφίας στους περισσότερους λαούς. Αινιγματικές εκφράσεις και παραβολές βρίσκονται στο βιβλίο της γένεσης καθώς και στα βιβλία των προφητών. Τεράστια λογοτεχνική και γραμματολογική αξία παρουσιάζουν οι Περσικοί λογογράφοι, αινίγματα με λογογραφική μορφή.
Οι περισσότεροι ερευνητές θεωρούν σαν αφετηρία των αρχαίων ελληνικών αινιγμάτων τους χρησμούς των μαντείων.
Οι χρησμοί ήταν μια διφορούμενη απάντηση και χρειαζόταν σκέψη για να ανακαλυφθεί η ορθή σημασία τους.
Γνωστά, επίσης, από τη μυθολογία είναι τα αινίγματα της Σφίγγας και του Οιδίποδα. Ειδικοί φιλόλογοι πιστεύουν πως ο πρώτος Έλληνας που έφτιαξε αινίγματα είναι ο Ηρόδοτος.
Το αίνιγμα καλλιεργήθηκε ως ιδιαίτερο φιλολογικό είδος και στη Γερμανία των νεότερων χρόνων. Ο Σίλερ, ο Ρύκερτ, ο Γκαίτε, ο Σλεϊρμάχερ έχουν γράψει ολόκληρες συλλογές.
Στην Ελλάδα το αίνιγμα είναι καρπός της λαϊκής δημιουργίας και στοιχείο της φιλοσοφίας του λαού π.χ. Δώδεκα καλογεράκια σ' ένα ράσο τυλιγμένα (δώδεκα μήνες). Ψηλός, λιγνός καλόγερος και κόκαλα δεν έχει (ο καπνός)
Βασίλειος Λάκων

Βιογραφικά στοιχεία

Γεννήθηκε στην Κέα το 1830. Ήταν ο πρώτος που έλαβε διδακτορικό δίπλωμα στα Μαθηματικά από το Πανεπιστήμιο Αθηνών το 1850. Συνέχισε τις σπουδές του στο Πανεπιστήμιο του Παρισιού για τρία χρόνια. Από το 1854 εργάστηκε ως βοηθός αστρονόμος στο Εθνικό Αστεροσκοπείο Αθηνών και ως καθηγητής Γυμνασίου. Έγινε Υφηγητής της Πειραματικής Φυσικής στο Πανεπιστήμιο Αθηνών το 1854 και αργότερα το 1862 επίτιμος καθηγητής των Καθαρών και Εφαρμοσμένων Μαθηματικών. Το 1863 έγινε έκτακτος και το 1868 τακτικός καθηγητής, και το ακαδημαϊκό έτος 1869-1870 διετέλεσε κοσμήτορας της Σχολής Θετικών Επιστημών του Πανεπιστημίου Αθηνών. Στη συνέχεια, κατά το ακαδημαϊκό έτος 1880-1881 διετέλεσε πρύτανης του Πανεπιστημίου Αθηνών.
Απεβίωσε στην Αθήνα το 1900.
Παστιάς Γιατσόπουλος

Βιογραφικά στοιχεία

Ο Γιατσόπουλος γεννήθηκε στην Αγχίαλο της Ανατολικής Ρωμυλίας το 1897. Αργότερα, η οικογένειά του μετακόμισε στην Κωνσταντινούπολη, όπου σπούδασε στην Εμπορική Σχολή της Χάλκης. Το 1919 μετακινήθηκε στην Αθήνα, όπου εργάστηκε ως υπάλληλος τραπέζης και λογιστής. Την περίοδο αυτή εντάχθηκε στο ΣΕΚΕ και συνδέθηκε με τις οργανώσεις Δράμας και Θεσσαλονίκης, για να επανέλθει αργότερα στην Αθήνα. 
Ο Γιατσόπουλος θα εκπροσωπήσει το ΣΕΚΕ στο 3ο Συνέδριο της Κομμουνιστικής Διεθνούς στη Μόσχα τον Ιούνιο του 1921 μαζί με τους Νίκο Δημητράτο και Γιώργο Γεωργιάδη. Στη συνέχεια εντάχθηκε στην ηγεσία του ΣΕΚΕ και αργότερα του ΚΚΕ.
Την περίοδο της Δικτατορίας του Πάγκαλου (1925-1926) εξορίστηκε μαζί με άλλα στελέχη του ΚΚΕ.

Στην ηγεσία του ΚΚΕ

Με την επιστροφή του από την εξορία το Σεπτέμβριο του 1926 εκλέχθηκε Γενικός Γραμματέας του κόμματος στη θέση του Ελευθέριου Σταυρίδη, αφού προηγουμένως ο Παντελής Πουλιόπουλος δεν είχε αποδεχθεί την εκλογή του στη γραμματεία. Επηρεασμένος από τις ζυμώσεις στο παγκόσμιο κομμουνιστικό κίνημα, ο Γιατσόπουλος συντάχθηκε με τον Παντελή Πουλιόπουλο και το Γιώργη Νίκολη, συγκροτώντας την ομάδα που επηρεαζόταν έντονα από τη σκέψη του Λέοντος Τρότσκι. Η τροτσκιστική τάση ζητούσε από την Κεντρική Επιτροπή ολοκληρωμένη ενημέρωση για τις ζυμώσεις στο ΚΚΣΕ, ενώ υποστήριζε πως το ΚΚΕ διαθέτει χαμηλή μαρξιστική ιδεολογικοπολιτική συγκρότηση και πως έχει κακή ποιοτική σύνθεση, με πολλά λούμπεν στοιχεία στο εσωτερικό του.

Διαγραφή και τροτσκιστική πορεία

Στο 3ο Τακτικό Συνέδριο του ΚΚΕ το Μάρτη του 1927 ο Γιατσόπουλος απομακρύνθηκε από τη θέση του Γραμματέα της ΚΕ και διαγράφηκε αργότερα, το Σεπτέμβριο του 1927, με ολόκληρη την τροτσκιστική κίνηση, ως λικβινταριστής.
Αμέσως μετά τη διαγραφή τους, οι τροτσκιστές συγκρότησαν την αντιπολιτευτική στο ΚΚΕ Οργάνωση Σπάρτακος. Με το Σπάρτακο συντάχθηκαν και οι Κεντριστές Σεραφείμ Μάξιμος, Τάσος Χαϊνόγλου, Κώστας Σκλάβος, οι οποίοι είχαν επίσης μόλις διαγραφεί. Ο Παστιάς Γιατσόπουλος έπαιξε τότε σημαντικό ρόλο στη συγκρότηση της Ενωμένης Αντιπολίτευσης στην Ελλάδα. 
Όμως το 1929 ο Γιατσόπουλος θα μείνει ανάπηρος όταν θα καταρρεύσει το καφενείο Πανελλήνιον στα Χαυτεία, ενώ στο ίδιο δυστύχημα θα σκοτωθεί ο Νίκολης. Το γεγονός της αναπηρίας του θα τον αναγκάσει να αποστασιοποιηθεί από την ενεργό δράση, ωστόσο το 1947 το καθεστώς θα τον στείλει στην εξορία. Στο υπόλοιπο της ζωής του ασχολήθηκε κυρίως με μεταφράσεις μαρξιστικών βιβλίων.
Ο Παστιάς Γιατσόπουλος πέθανε στην Αθήνα το 1979.
2644 Βίκτορ Χάρα

Φυσικά χαρακτηριστικά

Τα φυσικά χαρακτηριστικά του Βίκτορ Χάρα είναι άγνωστα.
667 Διονυσία

Φυσικά χαρακτηριστικά

Η μέση διάμετρος της Διονυσίας εκτιμάται σε 81,28 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0737. Η Διονυσία περιστρέφεται γύρω από τον εαυτό της μία φορά κάθε 12 ώρες και 41 λεπτά.
Delegation (συγκρότημα)

Οι Delegation ήταν ένα μουσικό συγκρότημα της φανκ που δημιουργήθηκε στα μέσα της δεκαετίας του 1970 στο Ηνωμένο Βασίλειο, από τους Ρίκι Μπάλεϊ, Λεν Κόλεϊ και Ρόντι Χάρις. Εργάστηκαν μαζί με τον παραγωγό Κεν Γκολντ και τα πρώτα τραγούδια που κυκλοφόρησαν ήταν τα "The Promise of Love" και "Where Is The Love." Το 1979 έκαναν μεγάλη επιτυχία στην Ευρώπη με το "Oh Honey," . Το συνοδευτικό album, The Promise of Love, δεν έκανε τόσο μεγάλη επιτυχία, έδωσε όμως την πολύ καλή μπαλάντα "Mr. Heartbreak" και το λιγότερο σπουδαίο κομμάτι "Someone Oughta Write a Song (About You Baby)," Ως το 1980, οι Κόλεϊ και Χάρις αντικαταστάθηκαν από τους Ρέι Πάτερσον και Μπρους Ντάνμπαρ.
Με το νέο σχήμα οι Delegation κυκλοφόρησαν το 1980 το άλμπουμ Eau De Vie, που έφερε μια διεθνή επιτυχία με το τραγούδι "Heartache #9." Συνέχισαν με ένα ακόμα άλμπουμ το 1981 και το Deuces High το 1982, δισκογραφικές δουλειές που έκαναν επιτυχία στην Ευρώπη, δεν είχαν όμως απήχηση στις ΗΠΑ. Το 1984 ο Ντάνμπαρ έφυγε από το συγκρότημα και αντικαταστάθηκε από την Κάθι Μπράιαντ. Μέχρι το τέλος της δεκαετίας του ' 80 κυκλοφόρησαν τραγούδια χωρίς όμως επιτυχία. Ο Μπάλεϊ με τον Γκολντ βρέθηκαν ξανά μαζί στα μέσα της δεκαετίας του ' 90 και κυκλοφόρησαν συλλογές με τα παλαιότερα τραγούδια των Delegation. Ακολούθησε η κυκλοφορία του άλμπουμ Encore in Europe το 1999. Αυτό ήταν και το τελευταίο άλμπουμ των Delegation, που διαλύθηκαν οριστικά τη χρονιά αυτή.
Νεοζηλανδικές γενικές εκλογές (2017)

Γενικές εκλογές διεξήχθησαν στη Νέα Ζηλανδία στις 23 Σεπτεμβρίου 2017 προκειμένου να εκλεγεί το 52ο Κοινοβούλιο της Νέας Ζηλανδίας. Το προηγούμενο Κοινοβούλιο είχε εκλεγεί στις 20 Σεπτεμβρίου 2014 και διαλύθηκε επίσημα στις 22 Αυγούστου 2017. Οι ψηφοφόροι εξέλεξαν τα 120 μέλη της Βουλής των Αντιπροσώπων με το σύστημα της μικτής αναλογικής (MMP), βάσει του οποίου τα 71 μέλη εξελέγησαν σε μονοεδρικές περιφέρειες και άλλα 49 αναδείχθηκαν με κλειστές κομματικές λίστες. Οι εγγεγραμμένοι ψηφοφόροι αριθμούσαν περί τα 3,57 εκατομμύρια άτομα στις εκλογές εκείνες. Στην κάλπη προσήλθαν τα 2,63 εκατομμύρια (ποσοστό 79,8%. Η πρόωρη ψηφοφορία αποδείχθηκε δημοφιλής, καθώς 1,24 εκατ. ψηφοδέλτια ρίχτηκαν στην κάλπη  μια ημέρα πριν την ημέρα των εκλογών.
Πριν τη διεξαγωγή των εκλογών, το κεντροδεξιο Εθνικό Κόμμα με επικεφαλής τον πρωθυπουργό Μπιλ Ίνγκλις, κυβερνούσε από το 2008 σε μια κυβέρνηση μειοψηφίας με τη στήριξη των Μαορί, του ACT και του Ενωμένου Μέλλοντος. Ήταν οι πρώτες εκλογές με τον Ίνγκλις στην πρωθυπουργία, καθώς στις 12 Δεκεμβρίου 2016 ο τελευταίος είχε αντικαταστήσει τον Τζον Κέι και ήταν οι πρώτες από το 1975 κατά τις οποίες τα δύο μεγάλα κόμματα αναμετρήθηκαν με αλλαγή στην ηγεσία τους. Τα σημαντικότερα κόμματα της αντιπολίτευσης ήταν η Αξιωματική Αντιπολίτευση (Εργατικό Κόμμα Νέας Ζηλανδίας) με αρχηγό την Τζασίντα Άρντερν, το Κόμμα των Πρασίνων και το κόμμα Πρώτα η Νέα Ζηλανδία.
Tο Εθνικό Κόμμα κέρδισε την πλειοψηφία των εδρών με 56, σε αντίθεση με τις 60 που είχε κερδίσει στις προηγούμενες εκλογές του 2014. Με νέα αρχηγό του κόμματος την Τζασίντα Άρντερν το Εργατικό Κόμμα πέτυχε μεγάλα κέρδη, αυξάνοντας τον αριθμό των βουλευτών του από 32 σε 46. Αντίθετα, οι Πράσινοι έχασαν σχεδόν τις μισές από τις έδρες τους (μειώθηκαν από τις 14 στις 8) και η συναρχηγός τους Μετίρια Τουρέι παραιτήθηκε. Το αντιμεταναστευτικό και λαϊκιστικό κόμμα Πρώτα η Νέα Ζηλανδία κατέλαβε 9 έδρες, λιγότερες από τις 12 που είχε κερδίσει στην εκλογική αναμέτρηση του 2014. Το ACT διατήρησε την μοναδική του έδρα. 
Παρά την υποστήριξη από το ACT, το Εθνικό Κόμμα είχε συνολικά 56 έδρες και όχι 61 που χρειάζονταν τουλάχιστον προκειμένου να σχηματίσει κυβέρνηση. Το κόμμα Πρώτα η Νέα Ζηλανδία με τις 9 έδρες αποτέλεσε τον εξισορροπητικό παράγοντα για να σχηματστεί κυβέρνηση με το Εργατικό Κόμμα και με την υποστήριξη των Πράσινων. Αποτέλεσμα των εκλογών ήταν η Νέα Ζηλανδία να αποκτήσει την τρίτη γυναίκα πρωθυπουργό, την Τζασίντα Άρντερν και να γίνει αντιπρόεδρος της κυβέρνησης ο Ουίνστον Πίτερς.

Αλλαγές σε βουλευτές

Η Γκόλριζ Γκαχραμάν (Πράσινη, με λίστα) έγινε η πρώτη πρώην πρόσφυγας που εξελέγη στο νεοζηλανδικό Κοινοβούλιο.
Ημιπρώτοι αριθμοί

Οι ημιπρώτοι αριθμοί είναι φυσικοί αριθμοί οι οποίοι αποτελούν το γινόμενο 2 πρώτων αριθμών. Εξ ορισμού οι αριθμοί αυτοί δεν διαθέτουν σύνθετους αριθμούς ως παράγοντες, παρά μόνο τους πρώτους αριθμούς των οποίων αποτελούν γινόμενο, και τον εαυτό τους και το 1.Έχουν ευρεία χρήση στους αλγορίθμους που βασίζονται στην κρυπτογράφηση με χρήση δημοσίου κλειδιού.

Περιγραφή

Ο συνολικός αριθμός των πρώτων αριθμών οι οποίοι είναι παράγοντες ενός ημιπρώτου αριθμού είναι πάντα 2. Ένας ημιπρώτος αριθμός μπορεί να είναι γινόμενο διαφορετικών πρώτων αριθμών, ή το τετράγωνο ενός πρώτου αριθμού, και εξ'ορισμού όλα τα τετράγωνα πρώτων είναι ημιπρώτοι αριθμοί. Ακολούθως, ο μεγαλύτερος γνωστός ημιπρώτος αριθμός είναι πάντα το τετράγωνο του μεγαλύτερου γνωστού πρώτου αριθμού, εκτός και αν οι παράγοντες του ημιπρώτου δεν είναι γνωστοί.
Είναι πιθανό να αποδειχθεί πως κάποιος αριθμός είναι ημιπρώτος χωρίς να είναι γνωστοί οι παράγοντες του. Ένας σύνθετος αριθμός  ο οποίος δεν διαιρείται με τους πρώτους ως  είναι ημιπρώτος αριθμός. Υπάρχουν διάφορες μέθοδοι, όπως οι ελλιπτικές ψευδοκαμπύλες και το θεώρημα Goldwasser-Kilian ECPP οι οποίες μπορούν να χρησιμοποιηθούν για την εύρεση μεγάλων ημιπρώτων για τους οποίους αγνοούνται οι πρώτοι αριθμοί της παραγοντοποίησης τους. Οι μέθοδοι αυτοί αποτελούν την εξαίρεση κατά περίπτωση, καθώς είναι απλούστερη η εύρεση των πρώτων αριθμών μέσω πολλαπλασιασμού.
Οι αρχικοί ημιπρώτοι αριθμοί οι οποίοι είναι μικρότεροι από το 100 είναι οι 4, 6, 9, 10, 14, 15, 21, 22, 25, 26, 33, 34, 35, 38, 39, 46, 49, 51, 55, 57, 58, 62, 65, 69, 74, 77, 82, 85, 86, 87, 91, 93, 94, και 95. (ακολουθία A001358 στην OEIS). Οι ημιπρώτοι οι οποίοι δεν είναι τέλεια τετράγωνα, ονομάζονται διακριτοί ημιπρώτοι αριθμοί.

Εφαρμογές

Οι ημιπρώτοι αριθμοί είναι εξαιρετικά χρήσιμοι στους τομείς της κρυπτογραφίας και της θεωρίας αριθμών, κυρίως σε ότι αφορά την κρυπτογράφηση με χρήση δημοσίου κλειδιού όπου και χρησιμοποιούνται από αλγορίθμους όπως τον RSA. Η χρήση τους βασίζεται στο γεγονός ότι είναι απλό να οριστεί ένας μεγάλος ημιπρώτος αριθμός καθώς το μόνο που απαιτείται είναι το γινόμενο 2 πρώτων αριθμών, ωστόσο μπορεί να είναι δύσκολο να βρεθεί το ποιοι ήταν οι πρώτοι αριθμοί αυτοί αν το μόνο που υπάρχει διαθέσιμο είναι ο ημιπρώτος αριθμός.
Στην πρακτική κρυπτογραφία, αποφεύγεται η χρήση των οποιονδήποτε ημιπρώτων αριθμών, καθώς υπάρχουν αλγόριθμοι οι οποίοι είναι προσαρμοσμένοι στο να βρίσκουν γρήγορα τους παράγοντες ημιπρώτων αριθμών όπου οι παράγοντες είναι συγκεκριμένου τύπου πρώτοι αριθμοί. Έτσι οι πρώτοι αριθμοί p και q το γινόμενο των οποίων ισούται με n, πρέπει να είναι αρκετά μεγάλοι, σε αναλογία με την τετραγωνική ρίζα του n, έτσι ώστε η εύρεση τους να είναι υπολογιστικά ακριβή. Επίσης οι p και q δεν πρέπει να είναι πολύ κοντά ο ένας στον άλλο, διαφορετικά θα βρεθούν μέσω της μεθόδου παραγοντοποίησης Φερμά.
Το 1974, το μήνυμα του Αρεσίμπο δημιουργήθηκε έτσι ώστε να αποτελείται από 1679 δυαδικά ψηφία, έτσι ώστε να μπορεί να ερμηνευτεί από τους πιθανούς παραλήπτες πως αποτελείται από 23 γραμμές επί 73 στήλες.
Άγγελος Καμβύσης

Βιογραφικά στοιχεία

Ήταν διευθυντής του ΤΑΚΕ και Εξελέγη βουλευτής Μεσσηνίας με την ΕΡΕ το 1956, το 1958, το 1961 και το 1963. 
Απεβίωσε σε ηλικία 87 ετών στην Αθήνα και κηδεύτηκε στις 9 Δεκεμβρίου 1983 από τον ιερό ναό του Πρώτου Νεκροταφείου. Ήταν παντρεμένος και είχε μία κόρη, τη Σόνια.
Φρειδερίκος της Ολλανδίας

Βιογραφία

Ο Γουλιέλμος-Φρειδερίκος-Κάρολος γεννήθηκε στο Βερολίνο και ήταν ο δευτερότοκος γιος του Γουλιέλμου Α΄ της Ολλανδίας και της Βιλελμίνης των Χοεντσόλερν, κόρης του Φρειδερίκου-Γουλιέλμου Β΄ της Πρωσίας. 
Μεγάλωσε στην Αυλή του Βερολίνου, στον πάππο του Φρειδερίκο-Γουλιέλμο Β΄ και τον θείο του Φρειδερίκο-Γουλιέλμο Γ΄. Ένας από τους διδασκάλους του ήταν ο Καρλ φον Κλαούζεβιτς. Στα 16 έτη του πολέμησε στη μάχη της Λειψίας. Το 1813 πήγε για πρώτη φορά στην Ολλανδία και εγγράφτηκε στο Πανεπιστήμιο του Λάιντεν για να μάθει και τα Ολλανδικά. Επίσης εκπαιδεύτηκε από τον Καρλ-Λούντβιχ φον Φουλ στη Χάγη. Όταν ο Ναπολέων επέστρεψε από τη νήσο Έλβα για 100 ημέρες, ο Φρειδερίκος τοποθετήθηκε στα μετόπισθεν της μάχης του Βατερλώ ως διοικητής ενός αποσπάσματος της στρατιάς του Γουέλινγκτον, σε περίπτωση που η μάχη χαθεί.
Φωτοαγωγιμότητα

Ενδογενής φωτοαγωγιμότητα

Η Ενδογενής φωτοαγωγιμότητα εμφανίζεται κυρίως στις περιπτώσεις των ενδογενών ημιαγωγών, που δεν περιέχουν δηλαδή προσμίξεις π.χ. γερμανίου ή πυριτίου, όταν κάποιο φωτόνιο προκαλεί μετάπτωση ενός ηλεκτρονίου από τη ζώνη σθένους στη ζώνη αγωγιμότητας μέσω μιας ταυτόχρονα δημιουργούμενης "τρύπας" (κενό θέσης ηλεκτρονίου) στην ενδιάμεση "απαγορευμένη ζώνη". Συνεπώς στο τύπο της ενδογενούς φωτοαγωγιμότητας ενός υλικού κύριοι παράγοντες δημιουργίας της είναι τόσο τα ελεύθερα ηλεκτρόνια όσο και οι δημιουργούμενες τρύπες.

Εξωγενής φωτοαγωγιμότητα

Η δε Εξωγενής φωτοαγωγιμότητα παρατηρείται στους ημιαγωγούς που φέρουν προσμίξεις έτσι ώστε να κατέχουν θέση δότου ή δέκτου ηλεκτρονίων μέσα στην απαγορευμένη ζώνη όπως είναι οι ημιαγωγοί τύπου n και τύπου p αντίστοιχα.
Επειδή στη πράξη η αγωγιμότητα αναφέρεται σε ημιαγωγούς λέγεται αντίστοιχα ενδογενής φωτοημιαγωγιμότητα και εξωγενής ομοίως. Έτσι ο μηχανισμός της εξωγενούς φωτοημιαγωγιμότητας είναι ανάλογος της ενδογενούς με τη διαφορά ότι για τη πραγματοποίησή της η ενέργεια που απαιτείται να έχει το φωτόνιο μπορεί να είναι και λίγο μικρότερη.
Οίκος του Ρέγκιναρ

Ο Οίκος του Ρέγκιναρ (Reginar) ή των Ρεγκιναριδών είναι ένας ευγενής Οίκος της Ευρώπης που τα μέλη του έζησαν από τον 10ο ως τον 14ο αι. Οι εκτάσεις που κατείχαν ήταν στη Λοθαριγγία (Λωρραίνη) την εποχή των Καρολιδών και των Οθωνιδών. Έγιναν κόμητες του Αινώ και δούκες της Βραβάντης, του Λοθιέρ και του Λίμπουρκ.

Ιστορία

Ο αρχαιότερος πρόγονος του Οίκου είναι ο Γιλβέρτος κόμης του Μάας (841) που αρχικά υπηρέτησε τον Λοθάριο Α΄, μετά όμως πήγε με τον ετεροθαλή αδελφό του Κάρολο Β΄, αντίπαλο στον εμφύλιο πόλεμο των ετών 840-843. Αυτού γιος θεωρείται ο Ρέγκιναρ Α΄ δούκας της Λωρραίνης (850-916). Το 888 απεβίωσε ο Κάρολος ο Παχύς και οι Ρέγκιναρ έπρεπε να ανταγωνιστούν με τους Κορραδίδες για την υπεροχή στη Λωρραίνη. Θριάμβευσαν με την εκλογή του Καρόλου του Απλού. Μετά από ενέργειες του Μπρούνο των Οθωνιδών, δούκα της Λωρραίνης, το 958 ο Ρέγκιναρ Γ΄ κόμης του Αινώ είδε τις κτήσεις του να κατάσχονται και να δίνονται στον αντίπαλο Οίκο των Μαντφριντιδών. 
Υποστήριξαν τον Λοθάριο της Φραγκίας εναντίον του Όθωνα Γ΄ της Γερμανίας και οι απόγονοί τους συνέχισαν την αντιπαράθεση με τον Γερμανούς βασιλείς. 
Η κόρη του Γοδεφρείδου Α΄ κόμη του Λουβέν, η Αντελίζα/Αδελαΐδα, παντρεύτηκε τον Ερρίκο Α΄ της Αγγλίας.

Τίτλοι

Κόμητες του Αινώ, του Λουβέν, των Βρυξελών.
Μαργράβοι της Αμβέρσας, λαντγκράβοι της Βραβάντης.
Δούκες της Λωρραίνης, της Κάτω Λωρραίνης, του Λοθιέρ, της Βραβάντης, του Λίμπουρκ.
1736 Φλουαράκ

Φυσικά χαρακτηριστικά

Τα κυρίως φυσικά χαρακτηριστικά του Φλουαράκ είναι άγνωστα. Ο Φλουαράκ περιστρέφεται γύρω από τον εαυτό του μία φορά κάθε 6 ώρες και 46,5 λεπτά.
Στάντιο Άντζελο Μασσιμίνο

Ιστορία

Το γήπεδο σχεδιάστηκε από τον αρχιτέκτονα Ραφαέλε Λεόνε το 1935, ενώ κατασκευάστηκε και εγκαινιάστηκε το 1937 με το όνομα Στάδιο Τσιμπαλί (ιταλ. Stadio Cibali). Ο πρώτος αγώνας έγινε στις 28 Νοεμβρίου, την ημέρα των εγκαινίων με τον αγώνα: Κατάνια-Φόγκια. Το 2002, και συγκεκριμένα στις 13 Φεβρουαρίου, το γήπεδο άλλαξε ονομασία σε Άντζελο Μασιμίνο, προς τιμήν του πρώην προέδρου της ομάδας. Το 2007 η Κατάνια τιμωρήθηκε από την Ιταλική Ομοσπονδία Ποδοσφαίρου με απαγόρευση της Κατάνια να αγωνίζεται στο γήπεδό της από τις 14 Φεβρουαρίου έως τις 30 Ιουνίου 2007, επειδή οπαδοί της Κατάνια συγκρούστηκαν με αυτούς του Παλέρμο όπου σκοτώθηκε ένας αστυνομικός.
Σήμερα η χωρητικότητα αγγίζει τις 23.200 θέσεις, ενώ έχει λωρίδες στίβου γύρω από τον αγωνιστικό χώρο.
Δήμος Βαλσαμάκης

Βιογραφικά στοιχεία

Γεννήθηκε το 1785 στην Κεφαλονιά. Αδελφός του ήταν ο Κωνσταντίνος Βαλσαμάκης. Σπούδασε νομική στην Ιταλία, μελετώντας παράλληλα την ελληνική φιλολογία και ιστορία, και ανέπτυξε φιλικές σχέσεις με λόγιους της εποχής του, όπως ο Αδαμάντιος Κοραής και ο Ιωάννης Καποδίστριας. Έδειξε ενδιαφέρον για την πολιτική στα Επτάνησα, καταλαμβάνοντας μάλιστα διοικητικές θέσεις στην Ιόνιο Πολιτεία. Για την δράση του, του απονεμήθηκε ο Μεγαλόσταυρος των Αγίων Γεωργίου και Μιχαήλ από την Μεγάλη Βρετανία. Συμμετείχε ως μέλος σε αρκετές φιλολογικές και καλλιτεχνικές εταιρίες της Ευρώπης (Ιταλία, Γαλλία, Αυστρία), ενώ έγραψε ποιήματα και μελέτες τόσο στα ελληνικά όσο και στα ιταλικά. Το 1815, στο Συνέδριο της Βιέννης, είχε υποβάλλει υπόμνημα σχετικά με την κατάληξη των Ιονίων Νήσων, ενώ διετέλεσε και γραμματέας της Ιονίου Βουλής. Πέθανε το 1870 στην Κέρκυρα.
Roll the Bones

Λίστα Τραγουδιών

1. Dreamline (Lee, Lifeson, Peart) - 4:38

2. Bravado (Lee, Lifeson, Peart) - 4:35

3. Roll the Bones (Lee, Lifeson, Peart) - 5:30

4. Face Up (Lee, Lifeson, Peart) - 3:54

5. Where's My Thing? (Part IV, "Gangster of Boats" Trilogy) (Lee, Lifeson, Peart) - 3:49

6. The Big Wheel (Lee, Lifeson, Peart) - 5:13

7. Heresy (Lee, Lifeson, Peart) - 5:26

8. Ghost of a Chance (Lee, Lifeson, Peart) - 5:19

9. Neurotica (Lee, Lifeson, Peart) - 4:40

10. You Bet Your Life (Lee, Lifeson, Peart) - 5:00

Βραβεία

Roll the Bones (άλμπουμ)
Ηνωμένες Πολιτείες (RIAA Certification): Πλατινένιος 
Καναδάς (CRIA Certification): Πλατινένιος
Διεθνές Αναρχικό Συνέδριο του Άμστερνταμ

To Διεθνές Αναρχικό Κογκρέσσο του Αμστερνταμ  διεξήχθη μεταξύ 24 Αυγούστου και 31 Αυγούστου 1907. Μάζεψε συνέδρους από 14 διαφορετικές χώρες, ανάμεσα σε αυτούς και σημαντικές προσωπικότητας του αναρχικού κινήματος όπως οι Ερρίκο Μαλατέστα, Λουίτζι Φάμπρι, Benoît Broutchoux, Πιέρ Μονατ, Amédée Dunois, Έμμα Γκόλντμαν, Ρούντολφ Ρόκερ, Christiaan Cornelissen και άλλους.

Οργάνωση του Κογκρέσσου

Οι Βέλγοι και οι Ολλανδοί αναρχικοί πήραν την πρωτοβουλία να οργανώσουν το συνέδριο. Οι Ολλανδοί είχαν αναλάβει την υλικοτεχνική υποδομή για την διοργάνωση του συνεδρίου, ενώ οι Βέλγοι ανέλαβαν την έκδοση του Bulletin of the Libertarian Internationale, το οποίο είχε ως κύριο εκδότη τον Henri Fuss. Τον Δεκέμβριο του 1906 με Ιανουάριο του 1907 εξέδωσαν κείμενο σε επτά γλώσσες καλώντας σε διεθνή συνάντηση. Το κείμενο ήταν υπογεγραμμένη από αναρχικές ομοσπονδίες της Ολλανδίας, Γαλλίας, Γερμανίας, Βοημίας και εβραίους αναρχικούς του Λονδίνου. Γάλλοι δεν συμμετείχαν οργανωμένα, καθώς στην Γαλλία το αναρχικό κίνημα είτε ήταν εναντίο στην ίδια την ιδέα της οργάνωσης, είτε υποστήριζαν τον αναρχοσυνδικαλισμό και άρα ήταν απασχολημένοι με άλλα ζητήματα. Συνολικά οκτώ Γάλλοι παρευρέθηκαν, συμπεριλαμβανομένων των Benoît Broutchoux, Πιέρ Μονάτ and René de Marmande.

Το Κογκρέσο του 1907 στο Άμστερνταμ

Αρκετά θέματα απασχόλησαν το κογκρέσο σχετικά με την οργάνωση του αναρχικού κινήματος και τον συνδικαλισμό. Άλλα θέματα ήταν η δημόσια εκπαίδευση, ο ρόλος της γενικής απεργίας και ο αντιμιλιταρισμός- ένα διεθνές αντιμιλιταριστικό Συνέδριο διοργανωνόταν την ίδια περίοδο στο Άμστερνταμ. Πάντως, η πιο σημαντική συζήτηση αφορούσε την σχέση του συνδικαλισμού με τον αναρχισμό. Στο τέλος, συμφωνήθηκε πως οι ιδέες της αναρχίας και της οργάνωσης (δηλαδή του συνδικαλισμού),  δεν είναι καθόλου ασύμβατες μεταξύ τους αλλά συμπληρώνει η μια την άλλη. Συμφώνησαν επίσης στην δημιουργία και άλλων αναρχικών ομάδων και στην ομοσπονδιοποίηση των ήδη υπαρχουσών ομάδων."
Μια Αναρχική Διεθνής δημιουργήθηκε αποτελούμενη από διεθνής επιτροπή πέντε μελών (Errico Malatesta, Rudolf Rocker, Alexander Schapiro, John Turner καιJean Wilquet), με ευθύνη να δημιουργήσουν ένα διεθνές αναρχικό αρχείο και να συνδέσουν αναρχικούς από διάφορες χώρες. Η επιτροπή είχε έδρα το Λονδίνο. Το νέο κογκρέσο προγραμματίστηκε να πραγματοποιηθεί το 1909. Η νέα διεθνής εξέδωσε 12 φύλλα μιας εφημερίδας και το 1911 έπαψε να λειτουργεί.

To debate μεταξύ Malatesta και Μονατ

Ο Malatesta με τον  Μονατ διαφώνησαν στο θέμα της οργάνωσης. Σύμφωνα με της αρχές του Κειμένου της Amiens του 1906, το οποίο είχε διακηρύξει την ιδεολογική ουδετερότητα των συντεχνιών και την ανεξαρτησία τους απο τα πολιτικά κόμματα, ο Μονατ υποστήριζε πως ο συνδικαλισμός ηταν επαναστατικός και θα δημιουργούσε τις συνθήκες για κοινωνική επανάσταση. Ο Μονετ αντιτάχθηκε στο γαλλικό μοντέλο της ουδετερότητας των συνδικαλιστικών οργανώσεων.
2734 Χάσεκ

Φυσικά χαρακτηριστικά

Η μέση διάμετρος του Χάσεκ εκτιμάται σε 22,54 χιλιόμετρα, ενώ το γεωμετρικό άλβεδό του είναι 0,096 ± 0,017.
898 Χίλντεγκαρντ

Φυσικά χαρακτηριστικά

O φασματικός τύπος της Χίλντεγκαρντ είναι SI (λιθώδης). Τα υπόλοιπα φυσικά χαρακτηριστικά της είναι άγνωστα.
Κλουμπ Νασιονάλ ντε Φούτμπολ

Ποδόσφαιρο

Η ποδοσφαιρική ομάδα έχει κερδίσει το Κόπα Λιμπερταδόρες 3 φορές: 1971, 1980 και 1988. Σε αυτό το τουρνουά, η Νασιονάλ προπορεύεται στον πίνακα όλων των εποχών με 515 βαθμούς. Επιπρόσθετα, έχει κερδίσει το Διηπειρωτικό Κύπελλο το 1971, 1980 και 1988, όντας η πρώτη ανίκητη τρεις φορές παγκόσμια πρωταθλήτρια.Στο διηπειρωτικό κύπελλο του 1971 κέρδισε τον Παναθηναϊκό σε διπλούς αγώνες (1-1 στο Καραϊσκάκης, 2-1 στο Σεντενάριο). Ακόμη, είναι η πρώτη Ουρουγουανή ομάδα που κέρδισε το Κόπα Ιντεραμερικάνα (1972 και 1989) και το Ρεκόπα Σουδαμερικάνα, διοργάνωση στην οποία είναι η πρώτη νικήτρια (1989).
Στο εθνικό πρωτάθλημα, η Νασιονάλ ήταν 45 φορές πρωταθλήτρια από το 1901. Με συνολικά 145 επίσημους τίλτους, 124 εθνικούς και 21 διεθνείς τίτλους (9 από τους οποίους αναγνωρισμένους είτε από την ΚΟΝΜΕΜΠΟΛ είτε από τη FIFA, η Νασιονάλ είναι η πιο πετυχημένη ομάδα στην Ουρουγουάη σε αριθμό τίτλων. Έδρα της ομάδας είναι το Εστάδιο Γκραν Πάρκε Σεντράλ, χωρητικότητας 26.500 θεατών.

Η Μεγαλύτερη σημαία σε αγώνα ποδοσφαίρου

Τον Ιούνιο του 2013, οι οπαδοί της Νασιονάλ ξεδίπλωσαν στις κερκίδες του γηπέδου Σεντενάριο, την μεγαλύτερη σημαία που έχει προβληθεί σε γήπεδο σύμφωνα με το Ρεκόρ Γκίνες. Στον αγώνα με την Ντεπορτίβο Τολούκα για το Λιμπερταδόρες, η σημαία, η οποία κόστισε 50.000 USD, ξεδιπλώθηκε στις κερκίδες του γηπέδου. Με 50μ ύψος και 600μ μήκος, η σημαία μπήκε στο Ρεκόρ Γκίνες ως η μεγαλύτερη σημαία που έχει υπάρξει σε ποδοσφαιρικό αγώνα. Η σημαία ζύγιζε 5 τόνους και χρειάστηκαν 400 άτομα για την μετακίνηση της.